**Správa:**

Mestská časť Košice – Sídlisko KVP je vlastníkom budovy súpisné číslo 1149 na pozemku registra C KN parcelné číslo 3555 zastavané plochy a nádvoria a pozemku parcelné číslo 3555 o výmere 6 760 m² evidovaných Správou katastra Košice v liste vlastníctva č. 2879, obec Košice – Sídlisko KVP, okres Košice II, katastrálne územie Grunt.

Ide o nehnuteľnosti v Drocárovom parku č. 2 v Košiciach, pričom budova je delená na pavilóny, a to: budova DJ - bývalé detské jasle, budova MŠ časť I. – bývalá materská škola, budova MŠ časť II. – bývalá materská škola, budova HB – bývalá hospodárska budova, budova K – bývalá kočikáreň.

Areál je toho času oplotený a brána je uzamknutá kladkou. Kontroly objektu od roku 2007 vykonáva mestská a štátna polícia.

Opatrenia Mestskej časti Košice – Sídlisko KVP:

1. Po vyhlásení expremiérky SR v roku 2011 o skutočnosti, že po revízii eurofondov boli pozastavené výzvy na rekonštrukciu objektov sociálnych služieb, starostka mestskej časti spoločne so zástupcom oslovovali potencionálnych investorov, ktorí by v rámci spolupráce s mestskou časťou realizovali aktivitu týkajúcu sa Domu seniorov.
2. Intenzívne rokovania a fyzické obhliadky s možnými záujemcami o nájom tohto areálu, resp. jeho časti:
3. V januári 2012 bol prejavený záujem o nájom areálu pani Katarínou Mackovou, zastupujúcou Timi, n.o., ktorá má záujem vytvoriť unikátne centrum pre starostlivosť o deti s viacnásobným postihnutím.
4. Vo februári 2012 bol prejavený záujem Občianskeho združenia Spoločnosť priateľov slobodnej výchovy a vzdelávania – Krídla o nájom priestorov za účelom presťahovania súkromnej waldorfskej materskej škôlky – prevádzka 2 tried.
5. Vo februári 2012 žiadosť Mgr. Veroniky Krajčiovej, ktorá prejavila záujem o nájom z dôvodu zriadenia Detského centra a súkromných jasiel.
6. V marci 2012 žiadosť Ing. Krbaťovej o zriadenie detských jasieľ pre cca 20 detí.
7. V apríli 2012 žiadosť Mgr. Bednárikovej za účelom nájmu priestorov pre Súkromnú anglickú materskú škôlku.
8. V apríli 2012 žiadosť pána Matúša Tkáča o nájom za účelom zriadenia súkromného nahrávacieho štúdia.

Po fyzických obhliadkach so záujemcami a prerokovaní možností nájmu sa Mestskej časti Košice – Sídlisko KVP opätovne ozvala v poradí prvá žiadateľka pani Macková, ktorá pre svoj projekt získala investora. Investor na osobnom rokovaní so zástupcami mestskej časti potvrdil:

* Ochotu vložiť svoje finančné prostriedky do rekonštrukcie celého areálu v Drocárovom parku,
* Zriadenie Denného stacionára pre zdravotne postihnuté deti,
* Rekonštrukciu jedného z pavilónov za účelom zriadenia a prevádzkovania zariadenia slúžiaceho výlučne pre potreby seniorov mestskej časti podľa projektovej dokumentácie predloženej mestskou časťou na náklady investora.

V súčasnosti prebiehajú intenzívne rokovania o ďalších konkrétnych podmienkach, v prípade zmluvného vzťahu.

1. Druhou možnosťou, ktorú mestská časť zvažuje, je návrh na vyhlásenie obchodnej verejnej súťaže.

Spracovala: Ing. Anna Schrötterová, vedúca odd. správy majetku

Košice, 16. 5. 2012