**Dôvodová správa:**

Podľa platných Zásad hospodárenia a nakladania s majetkom Mestskej časti Košice – Sídlisko KVP je nájom nehnuteľného majetku možné vykonať iba v prípade, že ide o prebytočný majetok.

Podľa platného Štatútu mesta Košice je pre nájom nehnuteľností (teda aj pozemku) na dobu určitú 10 rokov potrebný predchádzajúci súhlas primátora.

Podľa zákona č. 138/1991 Zb. o majetku obcí v znení neskorších predpisov je obec pri nájme majetku povinná postupovať v súlade s § 9a ods. 1 až 3 a 5 až 7.

Vzhľadom na vyššie uvedené predkladáme Miestnemu zastupiteľstvu Mestskej časti Košice – Sídlisko KVP návrh na schválenie spôsobu nájmu nehnuteľnosti – pozemku, a to nájom formou obchodnej verejnej súťaže.

Minimálna výška nájmu bola určená porovnaním troch znaleckých posudkov:

1. **ZP č. 51/2007** vyhotovený Ing. Bendičákom, ktorý stanovil všeobecnú hodnotu pozemku parcela č. 3464/1 (časť pozemku zastavaná stavbou, časť ako verejné priestranstvo, Moskovská trieda) vo výške 2 063,92 Sk/m², t.j. 68,5 €/m²,
2. **ZP č. 85/2008** vyhotovený Ing. Tóthom, ktorý stanovil všeobecnú hodnotu pozemku parcela č. 3555 (Drocárov park) vo výške 2 344,16 Sk/ m², t.j. 77,8 €/m²,
3. **ZP č. 155/2011** vyhotovený Ing. Murínom, ktorý stanovil všeobecnú hodnotu pozemku parcela č. 3429/9 (Moskovská trieda) vo výške 72,72 €/m².

Na základe uvedeného navrhujeme stanoviť za pozemok parcela č. 1624/519 ako všeobecnú hodnotu pozemku cenu 73 €/m². Výška nájmu pre pozemky ako cena obvyklá v mieste a čase je 10% z ceny pozemku, teda 7,3 €/m², čo pri výmere 2 695 m² vychádza **19 673, 5 €/rok.**

**Cenu obvyklú v mieste a čase je možné znížiť z dôvodu hodného osobitného zreteľa**, ktorým je vybudovanie športového komplexu a využívanie majetku mesta zvereného do správy mestskej časti na športové účely prevažne pre obyvateľov sídliska ako aj mesta Košice.

Konečný termín na predkladanie súťažných návrhov bude po schválení predloženého materiálu Miestnym zastupiteľstvom Mestskej časti Košice – Sídlisko KVP stanovený tak, aby umožňoval zrealizovať súťaž za súčasného dodržania zákonných lehôt.

Spracovala: Ing. Anna Schrötterová, vedúca odd. správy majetku

Košice, 27. 4. 2012